Uitgelewer aan polisie ná verkragting(Foto: SAPD/Facebook) ’n Tienermeisie van Noordwes is die jongste van menige verkragtingslagoffer in Suid-Afrika wat vir ’n tweede keer van haar waardigheid gestroop is toe sy haar verkragting by ’n polisiestasie wou aanmeld. Dié 16-jarige van Majakaneng se ma vertel dat haar kind ná haar verkragting in ’n koue vertrek by die polisiestasie in Mooinooi onder kruisverhoor geneem is. “Is jy seker dit is wat gebeur het? Jy kom nie getraumatiseerd voor nie. Jy huil dan nie. Is jy seker?” was net sommige van die opmerkings wat die tiener glo by die polisiestasie moes verduur voor iemand haar verklaring afgeneem het. Die polisie word nou daarvan beskuldig dat die stelsel vir die aanmeld van verkragting “onvriendelik” is. ‘Harteloos, traumaties’ Vier mans het die jong meisie verlede Woensdag teen skemertyd in Majakaneng, minder as vyf minute se stap van haar ouma se huis, van agter gegryp. Sy is toe deur een van die mans verkrag. “Al wat sy kon sien, is hul skoene en haar broeke,” het haar ma se werkgewer aan Maroela Media gesê. Die mans het die tienerdogter ná haar verkragting gedreig om stil te bly, of hulle sou haar ouma leed aandoen. Sy is ná die voorval huis toe waar sy haar klere uitgetrek en in die puttoilet buite die huis gegooi het. Sy het haar gewas en gaan slaap. Die tiener het egter haar stilswye die volgende oggend verbreek nadat sy by die skool begin huil en huis toe gestuur is. Sy het haar ma van haar ouma se selfoon gebel en daarna ook die polisie. Haar ma en dié se werkgewer is dieselfde middag na haar ouma se huis in Majakaneng waar drie polisievoertuie met hul aankoms reeds voor die huis gestaan het. Polisiebeamptes op die toneel het egter aangedui dat hulle eers ’n maatskaplike werker vanaf Ga-Rankuwa in Gauteng sal moet laat kom en die tienerdogter is gevra om tuis te wag. Ná twee uur sonder enige teken van die polisiebeamptes óf maatskaplike werker is die tienerdogter, haar ma en haar ma se werkgewer na ’n kliniek. Daar was in daardie stadium egter nie ’n dokter beskikbaar nie en die tienerdogter is na die polisiestasie op Mooinooi verwys. Met hul aankoms daar het ’n manspolisiebeampte aanvanklik hul versoek om met ’n vrouepolisiebeampte te gesels, bevraagteken. Die jong meisie is glo na buite gestuur waar sy aan ’n veiligheidswag moes vertel wat met haar gebeur het. Dié wag het hulle na ŉ vrouepolisiebeampte verwys. Gebeure bevraagteken “’n Hartelose ervaring” sou daarna volg, vertel die werkgewer. “Dit was verskriklik. Die vertrek was donker en daar was geen lig aangeskakel nie. Dit was ’n aaklige en koue atmosfeer.” Die tienerdogter het die polisiebeampte vertel wat met haar gebeur het. Dié het egter nie gelyk of sy die meisie glo nie en het glo herhaaldelik gevra of sy seker is van haar storie. Die polisiebeampte het ook aangevoer dat die tiener nie getraumatiseerd voorkom nie. Sy is glo ook gevra of sy as 16-jarige bereid is om in ’n hof te gaan getuig, sou sy ’n saak aanhangig maak. “Dit was absolute intimidasie gewees,” vertel die werkgewer. “Dit was verskriklik.” Die vrou sê die polisiebeampte het in ’n stadium aan die tienermeisie gesê dat sy ook by haar familie en onderwysers verklarings sal moet bekom “om te sien of sy nie ’n meisie is wat rondslaap nie”. Die meisie het in dié stadium oorweeg om nie ’n verklaring af te lê nie en die saak eerder te laat vaar. Haar ma het haar egter oortuig om dit wel te doen sodat sy ŉ verkragtingstoetsstel kan ontvang. Hierna moes ma en dogter ure lank by die polisiestasie wag voor hulle na die kliniek geneem is waar die meisie ’n ondersoek kon ondergaan. Hulle was net voor middernag weer by die huis. “Dit was baie traumaties en pynlik,” het die meisie se ma aan Maroela Media gesê. Sy het in ’n stadium by die polisiestasie in trane uitgebars. “Ek het egter besef ek moet sterk staan vir my kind. Want hoe gaan sy cope as ek voor haar huil?” Die vrou se werkgewer sê die meisie is op dié manier behandel terwyl albei volwasse vroue saam met haar by die polisiestasie was. “Daar is geen manier dat ’n 16-jarige meisie op haar eie daar sal instap en ’n saak aanhangig maak nie.” Adele Myburgh, polisiewoordvoerder in Noordwes, het by navraag aan Maroela Media bevestig dat die tiener ’n saak van verkragting aanhangig gemaak het. Die saak word tans deur die polisie in Brits se eenheid vir gesinsgeweld, kinderbeskerming en seksuele misdrywe ondersoek. “Die polisie se bestuur is daartoe verbind om ’n professionele diens aan die gemeenskap te lewer. Die bewerings sal departementeel ondersoek word,” het Myburgh gesê.